Ежь наукэу зэрэщытымкIэ стилистикэм апэрэ чэзыоу къыгъэуцурэр къэгущыIэри, зыдэгущыIэри а зы бзэмкIэ зэпхыгъэхэу, ар къагурыIоу, зэфэдэу бзэ амалхэр агъэфедэу щытынхэ зэрэфаер ары. ЗэдэгущыIэхэрэм агъэфедэрэ бзэ амалхэм ямэхьанэхэр зэтемыфэхэ зыхъукIэ, ащыгъум ахэр зэгурыIощтхэп. Ары ыкIи стилистикэм анахь пшъэрылъ шъхьаIэу зыфигъэуцужьрэр: гущыIэхэм ямэхьанэхэу ыкIи ямэхьэнэ тедзэхэу ащ ыгъэуцухэрэр зэкIэмэ зэдаштэу, литературабзэм щыщхэу щытынхэ фае.